pythainlp/thaigov-v2-corpus-22032023 huggingface dataset:
วันพฤหัสบดีที่ 29 กันยายน 2565
รัฐบาลขับเคลื่อนแก้ไขปัญหาความเดือดร้อนของประชาชนส่วนท้องถิ่น ใช้แอพ Traffy Fondue “ไลน์สร้างสุข” เพียงถ่ายรูปปัญหา ระบุตำแหน่ง ระบบจะทำการส่งตรงไปยังหน่วยงาน
รัฐบาลขับเคลื่อนแก้ไขปัญหาความเดือดร้อนของประชาชนส่วนท้องถิ่น ใช้แอพ Traffy Fondue “ไลน์สร้างสุข” เพียงถ่ายรูปปัญหา ระบุตำแหน่ง ระบบจะทำการส่งตรงไปยังหน่วยงาน เร่งดำเนินแก้ไขปัญหาทันที
วันที่ 29 กันยายน 2565 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า เพื่อเพิ่มประสิทธิภาพในการบริหารจัดการปัญหาของประชาชน รวมถึงรับฟังปัญหาข้อร้องเรียนทุกข์ ตลอดจนข้อเสนอแนะต่าง ๆ รัฐบาลโดย 3 หน่วยงาน ประกอบด้วย สำนักงานปลัดสำนักนายกรัฐมนตรี (สปน.) กรมส่งเสริมการปกครองท้องถิ่น (สถ.) และสำนักงานพัฒนาวิทยาศาสตร์และเทคโนโลยีแห่งชาติ (สวทช.) ได้ลงนามบันทึกความร่วมมือโครงการสนับสนุนการนำเทคโนโลยีสารสนเทศระบบบริหารจัดการปัญหาและข้อร้องเรียน (Traffy Fondue) เพื่อร่วมกันขับเคลื่อนภารกิจการแก้ไขปัญหาความเดือดร้อนของประชาชน ให้ได้ข้อยุติอย่างเป็นธรรมในเวลาที่เหมาะสม โดยยึดความต้องการของประชาชนเป็นที่หลัก
นางสาวรัชดา กล่าวว่า ระบบบริหารจัดการปัญหาและข้อร้องเรียน Traffy Fondue จะช่วยให้องค์กรปกครองส่วนท้องถิ่นได้ประโยชน์ 3 อย่าง ได้แก่ ประโยชน์ต่อสังคม ประโยชน์ต่อชุมชน และประโยชน์ต่อสิ่งแวดล้อม และเพิ่มประสิทธิภาพ 4 อย่าง คือ เพิ่มประสิทธิภาพการทำงานของเจ้าหน้าที่ เพิ่มประสิทธิภาพในการจัดสรรและใช้จ่ายงบประมาณของหน่วยงาน ลดความเสี่ยงต่อความเสียหายต่อชีวิตและทรัพย์สิน เพิ่มคุณภาพชีวิตของประชาชน ลดค่าใช้จ่ายในการแจ้งปัญหาและติดตาม โดยหน่วยงานและภาคประชาชนร่วมใช้ร่วมแบ่งปันปัญหาหรือเบาะแสของปัญหา เพื่อนำไปสู่การแก้ไขด้วยแพลตฟอร์ม Traffy Fondue หรือ “ไลน์สร้างสุข”ผู้ช่วยสำคัญในการบริหารจัดการเมืองอย่างมีประสิทธิภาพ เพียงแค่ประชาชนถ่ายรูปปัญหาที่เกิดขึ้น ระบุตำแหน่ง และระบุประเภท ระบบจะทำการส่งต่อปัญหาดังกล่าวไปยังหน่วยงาน และเจ้าหน้าที่ที่รับผิดชอบโดยทันที ผู้แจ้งสามารถติดตามสถานการณ์การแก้ไขปัญหาชุมชนร่วมกัน ซึ่งทำให้เกิดความหวงแหน ดูแล รักษา ให้ชุมชนมีความน่าอยู่ยิ่งขึ้น ผู้บริหารเมืองสามารถช่วยกำกับติดตามการแก้ไขปัญหา และเห็นสถิติและภาพรวมของการดำเนินงานได้ทุกที่ทุกเวลา
นางสาวรัชดา กล่าวว่า ทั้ง 3 หน่วยงานที่ร่วมลงนามบันทึกข้อตกลงฯ จะร่วมมือกันดำเนินการ ใน 4 เรื่อง ได้แก่ 1. ส่งเสริมและสนับสนุนการนำเทคโนโลยีสารสนเทศของสำนักงานพัฒนาวิทยาศาสตร์และเทคโนโลยีแห่งชาติไปพัฒนาใช้งานให้แก่องค์กรปกครองส่วนท้องถิ่นได้ใช้งานอย่างจริงจัง 2. ให้ความรู้ในการใช้เทคโนโลยีสารสนเทศในการเพิ่มประสิทธิภาพการบริหารจัดการ การจัดเก็บข้อมูล วิเคราะห์ ประมวลผล และการใช้ประโยชน์จากข้อมูล 3. พัฒนาและยกระดับคุณภาพการบริการประชาชนด้านการดำเนินการเรื่องร้องเรียนสู่ความเป็นมาตรฐานและ 4. นำเทคโนโลยีสารสนเทศ ระบบบริหารจัดการปัญหา และข้อร้องเรียน (Traffy Fondue) มาสนับสนุนการทำงานของหน่วยราชการ แลกเปลี่ยนข้อมูลระหว่างหน่วยงาน เพิ่มประสิทธิภาพและความคล่องตัวในการบริหารจัดการแก้ไขปัญหาของหน่วยงาน สำหรับบันทึกข้อตกลงความร่วมมือฉบับนี้ มีผลบังคับใช้นับตั้งแต่วันที่ทำบันทึกข้อตกลงความร่วมมือฯ มีกำหนดระยะเวลาความร่วมมือฯ 3 ปี ตั้งแต่วันที่ 1 ตุลาคม 2565 ถึงวันที่ 30 กันยายน 2568
วันพฤหัสบดีที่ 15 กันยายน 2565
กทท. เปิดเผยผลการดำเนินงานรอบ 9 เดือน ปีงบประมาณ 2565 ปริมาณตู้สินค้าเติบโตตามเศรษฐกิจโลกที่ฟื้นตัว
...
นายเกรียงไกร ไชยศิริวงศ์สุข ผู้อำนวยการการท่าเรือแห่งประเทศไทย กระทรวงคมนาคม เปิดเผยถึงผลการดำเนินงานให้บริการเรือ สินค้า และตู้สินค้าผ่านท่าเรือกรุงเทพ (ทกท.) ท่าเรือแหลมฉบัง (ทลฉ.) ท่าเรือพาณิชย์เชียงแสน (ทชส.) ท่าเรือเชียงของ (ทชข.) และท่าเรือระนอง (ทรน.) ในช่วงระยะเวลา 9 เดือน ประจำปีงบประมาณ 2565 (ตุลาคม 2564 - มิถุนายน 2565) โดยเปรียบเทียบกับช่วงเดียวกันของปีก่อน สรุปดังนี้
ทกท. เรือเทียบท่า 3,381 เที่ยว เพิ่มขึ้น 11.95% สินค้าผ่านท่า 13.97 ล้านตัน ลดลง 13.77% ตู้สินค้าผ่านท่า 0.95 ล้าน ที.อี.ยู. ลดลง 13.34%
ทลฉ. เรือเทียบท่า 7,517 เที่ยว เพิ่มขึ้น 4.88% สินค้าผ่านท่า 30.39 ล้านตัน เพิ่มขึ้น 2.28% ตู้สินค้าผ่านท่า 6.56 ล้าน ที.อี.ยู. เพิ่มขึ้น 5.81%
ทชส. เรือเทียบท่า 1,442 เที่ยว ลดลง 18.85% สินค้าผ่านท่า 60,972 ตัน ลดลง 20.02% ตู้สินค้าผ่านท่า 2,147 ตู้ เพิ่มขึ้น 100%
ทชข. ไม่มีเรือเทียบท่าและไม่มีสินค้าผ่านท่า เนื่องจากการค้าขายที่ ทชข. เป็นการค้าระหว่างประเทศไทยและสาธารณรัฐประชาธิปไตยประชาชนลาว ซึ่งในปัจจุบันการขนส่งสินค้าระหว่างทั้งสองประเทศ ได้ทำการค้าขายที่ด่านสากลผ่านทางสะพานมิตรภาพชายแดนไทย-ลาว แห่งที่ 4 (เชียงของ-ห้วยทราย)
ทรน. เรือเทียบท่า 132 เที่ยว ลดลง 27.87% สินค้าผ่านท่า 60,916 ตัน ลดลง 35.68% ตู้สินค้าผ่านท่า 2,241 ตู้ ลดลง 26.38%
ผลการดำเนินงานของการท่าเรือแห่งประเทศไทย (กทท.) ในรอบ 9 เดือน (ตุลาคม 2564 - มิถุนายน 2565) มีเรือเทียบท่าที่ ทกท. และ ทลฉ. รวม 10,898 เที่ยว เพิ่มขึ้น 6.98% สินค้าผ่านท่า 44.36 ล้านตัน ลดลง 3.38% และตู้สินค้าผ่านท่า 7.52 ล้าน ที.อี.ยู. เพิ่มขึ้น 2.94% ส่วนผลการดำเนินงานด้านการเงินของ กทท. ระยะ 9 เดือน (ตุลาคม 2564 - มิถุนายน 2565) มีรายได้สุทธิ 11,799 ล้านบาท เพิ่มขึ้น 1.63% เมื่อเทียบกับปีก่อนหน้า (ยอดเบื้องต้นก่อนผู้สอบบัญชีรับอนุญาตสอบทาน)
ทั้งนี้ เศรษฐกิจไทยขยายตัวต่อเนื่องจากตุลาคม 2564 ถึงเดือนมิถุนายน 2565 ที่ร้อยละ 2.4 ชี้ให้เห็นว่าแนวโน้มเศรษฐกิจไทยทั้งปี 2565 จะขยายตัวได้ที่ร้อยละ 2.7-3.2 หลังเศรษฐกิจมีแนวโน้มฟื้นตัว ทั้งการบริโภคภายในประเทศ การท่องเที่ยว และการเกษตร สะท้อนการเติบโตของตู้สินค้าของ กทท. ที่ขยายตัวสอดคล้องกับการส่งออกของประเทศ
วันศุกร์ที่ 21 ตุลาคม 2565
รัฐมนตรีว่าการกระทรวงยุติธรรม ปิดงานอบรมผู้ไกล่เกลี่ย รุ่นที่ 42 แนะนำให้ใจเย็นอดทนรับฟังจนเข้าใจ ยึดประโยชน์สังคมเป็นที่ตั้ง เชื่อแก้ปัญหาประชาชนได้
รัฐมนตรีว่าการกระทรวงยุติธรรม ปิดงานอบรมผู้ไกล่เกลี่ย รุ่นที่ 42 แนะนำให้ใจเย็นอดทนรับฟังจนเข้าใจ ยึดประโยชน์สังคมเป็นที่ตั้ง เชื่อแก้ปัญหาประชาชนได้ พร้อมขอบคุณนายกฯจัดสรรงบประมาณมาให้ ชี้จะช่วยลดคดีขึ้นสู่ศาล ลดค่าใช้จ่ายของประชาชนไปแล้ว 6,723 ล้าน
เมื่อวันที่ 21 ตุลาคม 2565นายสมศักดิ์ เทพสุทิน รัฐมนตรีว่าการกระทรวงยุติธรรม เป็นประธานในพิธีปิดการฝึกอบรมหลักสูตรการไกล่เกลี่ยข้อพิพาท ตาม พ.ร.บ.การไกล่เกลี่ยข้อพิพาท พ.ศ. 2562 (รุ่นที่ 42) ผ่านระบบวิดีโอ คอนเฟอร์เรนซ์ไปยัง จ.นครสวรรค์ โดยมีนายเรืองศักดิ์ สุวารี อธิบดีกรมคุ้มครองสิทธิและเสรีภาพ ผู้บริหาร และผู้เข้าอบรม 45 คนร่วมงาน
นายสมศักดิ์ กล่าวว่า ตนภาคภูมิใจที่ได้เห็นผู้ที่เข้ารับการอบรมจาก 7 จังหวัด เป็นการบูรณาการผู้เข้าอบรมที่มีความตั้งใจและเห็นประโยชน์จากการไกล่เกลี่ยข้อพิพาท อยากให้ประชาชนสงบสุขและไกล่เกลี่ยปัญหาต่อกันคุยกันได้ ตนได้เห็นความตั้งใจผู้เข้าอบรมตรงนี้ ตนมีความสุขมาก อย่างไรก็ตามการไกล่เกลี่ยอะไรก็แล้วแต่ ทั้งคดีแพ่งหรือคดีอาญาเล็กๆ ที่ตกลงกันได้ ก็จะไกล่เกลี่ยได้ ซึ่งตนก็ถือเป็นรุ่นพี่ของท่านทั้งหลายในที่นี้ เพราะเคยได้ไปอบรมมาเช่นกัน และตั้งใจไว้ว่าหากเลิกลาจากการเมืองแล้ว ก็อาจจะไปสมัครเป็นผู้ไกล่เกลี่ยที่ศูนย์ไกล่เกลี่ย ก็จะทำให้เรามีความสุข ซึ่งผู้ไกล่เกลี่ยต้องไปช่วยคนอื่น เป็นคนกลางในการช่วยข้อพิพาท บางครั้งน้ำผึ้งหยดเดียวเรื่องเล็กๆ ก็อาจจะทำให้คนฆ่ากันได้ โดยการจะเป็นผู้ไกล่เกลี่ยต้องเข้าใจปัญหาของเขา ต้องฟังจนเข้าใจ ตนเจอมาหลายกรณีในเรื่องที่เกิดขึ้นจริง สิ่งที่พวกเราต้องอดทนคืออย่าไปโกรธเขา ก็อาจจะหันมาวิวาทกับเราแทน ต้องใจเย็นอดทน มองด้วยความเข้าใจ อย่าผลีผลามเพราะเราจะฟังไม่ครบ
นายสมศักดิ์ กล่าวอีกว่า ขอขอบคุณนายกรัฐมนตรีได้จัดสรรงบกลางให้มาจัดงาน รวม 5,521,000 บาท ซึ่งในปีนี้ มีการจัด 8 รุ่น รุ่นละ 50 คน จัดตั้งแต่เดือน ต.ค.2565 - มี.ค.2566 โดยมีสถานที่จัดอบรมคือ จ. เชียงใหม่,พิษณุโลก, ขอนแก่น , ร้อยเอ็ด, นครศรีธรรมราช, นราธิวาส, นครสวรรค์ และกาญจนบุรี โดยการฝึกอบรมใช้เวลารุ่นละ 5 วัน รวม 36 ชั่วโมง มีการบรรยายเรื่องกฎหมาย เช่น พ.ร.บ.การไกล่เกลี่ยข้อพิพาท พ.ร.บ. กองทุนยุติธรรม พ.ร.บ. ค่าตอบแทนผู้เสียหายและค่าทดแทนแก่จำเลยในคดีอาญา ขั้นตอนการจัดกระบวนการไกล่เกลี่ยทางแพ่งและทางอาญาการบังคับตามข้อตกลงระงับข้อพิพาท ทักษะที่จำเป็นและเทคนิคในการเจรจาไกล่เกลี่ยข้อพิพาท การยุติข้อพิพาทโดยการไกล่เกลี่ย รวมถึงมีภาคปฏิบัติและการประเมินหลังจากอบรมด้วย ขอให้ทุกท่านโชคดีและผ่านการอบรมไปช่วยผู้เดือดร้อน
"ตอนนี้มีคนขึ้นทะเบียนเป็นผู้ไกล่เกลี่ยทั่วประเทศ 3,522 คน ศูนย์ไกล่เกลี่ยข้อพิพาท 1,189 แห่ง ที่ผ่านมาทำให้ปริมาณคดีขึ้นสู่ศาลลดน้อยลงกว่า 49,935 เรื่อง ลดปัญหาความขัดแย้ง ลดค่าใช้จ่ายประชาชน คือ ค่าทนายความ ค่าธรรมเนียมศาล กว่า 6,723 ล้านบาท ไกล่เกลี่ยหนี้ กยศ. บัตรเครดิต เงินกู้ธนาคาร ผมมั่นใจว่าท่านผู้เข้าร่วมทั้งหลายมีความรู้ในตัวบทกฎหมายในส่วนที่วิทยากรอบรมมาตลอด 5 วัน เราเสียสละเข้ามาแล้ว มารับใช้สังคมร่วมกัน ขอให้ใช้ประโยชน์ของสังคมเป็นที่ตั้ง" นายสมศักดิ์ กล่าว
วันพฤหัสบดีที่ 29 กันยายน 2565
พม. มอบโล่เกียรติคุณผู้เกษียณอายุราชการ ประจำปี 2565 อุทิศตนเพื่อประโยชน์สุขของประชาชน
พม. มอบโล่เกียรติคุณผู้เกษียณอายุราชการ ประจำปี 2565 อุทิศตนเพื่อประโยชน์สุขของประชาชน
วันนี้ (29 ก.ย. 65) เวลา 14.00 น. นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) เป็นประธานในพิธีมอบโล่เกียรติคุณและของที่ระลึกแก่ผู้เกษียณอายุราชการ กระทรวงการพัฒนาสังคมและความมั่นคงของมนุษย์ (พม.) ประจำปี 2565 ภายใต้งาน “20 ปี พม. เสริมพลัง สร้างโอกาส พัฒนาคนทุกช่วงวัย” เพื่อประกาศเกียรติคุณและเป็นการแสดงมุทิตาจิตต่อบุคลากรกระทรวง พม. ที่จะเกษียณอายุราชการซึ่งรับราชการจนครบเกษียณ ในวันที่ 30 กันยายน 2565 และเป็นผู้ทำคุณประโยชน์แก่ทางราชการ ประชาชน และสังคม โดยมี นายธนสุนทร สว่างสาลี รองปลัดกระทรวงการพัฒนาสังคมและความมั่นคงของมนุษย์ กล่าวรายงาน ณ ห้องประชุมชั้น 2 กระทรวง พม. สะพานขาว ถนนกรุงเกษม กรุงเทพฯ
นายจุติ กล่าวว่า กระทรวงการพัฒนาสังคมและความมั่นคงของมนุษย์ (พม.) ตระหนักถึงความสำคัญของบุคลากรภาครัฐทั้ง “ข้าราชการ” “พนักงานรัฐวิสาหกิจ” รวมถึง “ลูกจ้างประจำ” เพราะเป็นบุคลากรที่เป็นกำลังสำคัญของชาติ ซึ่งความสำเร็จในการบริหารประเทศ เกิดจากบุคลากรภาครัฐอันเป็นกลไกสำคัญในการขับเคลื่อนการพัฒนาประเทศ รวมถึงการสร้างความเจริญก้าวหน้าให้แก่สังคมและความผาสุกร่มเย็นแก่ประชาชน ทั้งนี้ การเกษียณอายุเป็นวิถีของทางราชการ ซึ่งตลอดระยะเวลาที่ทุกท่านปฏิบัติหน้าที่ราชการมาอย่างยาวนานนั้น นับได้ว่าทุกท่านมีความวิริยะอุตสาหะ เป็นผู้อุทิศตนและเวลาแก่ทางราชการอย่างยิ่ง อันนำมาซึ่งประโยชน์โดยรวมของทางราชการ ประชาชน และสังคม ทั้งนี้ ขอให้ทุกท่านพึงระลึกว่า การรับราชการจนครบเกษียณ นับเป็นความภาคภูมิใจและเป็นแบบอย่างที่ดีงาม ซึ่งตนขอชื่นชม ยินดี และขอขอบคุณทุกท่านซึ่งจะครบเกษียณอายุราชการ ในวันที่ 30 กันยายน 2565 และหวังเป็นอย่างยิ่งว่า ทุกท่าน จะมีชีวิตหลังเกษียณอายุราชการอย่างมีความสุข
นายจุติ กล่าวเพิ่มเติมว่า สำหรับบุคลากรกระทรวง พม. ที่เกษียณอายุราชการ ประจำปี 2565 รวมทั้งสิ้น 214 คน ประกอบด้วย ข้าราชการ จำนวน 61 คน ลูกจ้างประจำ จำนวน 93 คน และพนักงานรัฐวิสาหกิจ จำนวน 60 คน ทั้งนี้ มีผู้บริหารระดับสูงที่เกษียณอายุราชการ ประกอบด้วย 1) นางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.) 2) นางสุจิตรา พิทยานรเศรษฐ์ อธิบดีกรมกิจการผู้สูงอายุ 3) นายชูรินทร์ ขวัญทอง หัวหน้าผู้ตรวจราชการกระทรวง พม. 4) นางสาวมนิดา ลิ่มนิจสรกุล ผู้ช่วยปลัดกระทรวง พม. และ 5) นางชฎารัตน์ ไชยเสน ผู้ช่วยผู้ว่าการการเคหะแห่งชาติ
วันจันทร์ที่ 31 ตุลาคม 2565
PM meets with Lao PDR PM on occasion of groundbreaking ceremony of 5th Thai–Lao Friendship Bridge
PM meets with Lao PDR PM on occasion of groundbreaking ceremony of 5th Thai–Lao Friendship Bridge
October 28, 2022, at 1000hrs, at the construction site of the 5th Thai–Lao Friendship Bridge (Bueng Kan – Bolikhamxai) in Bolikhamxai, Lao PDR, Prime Minister and Defense Minister Gen. Prayut Chan-o-cha had a bilateral meeting with Prime Minister of Lao PDR Phankham Viphavanh. Deputy Secretary-General to the Prime Minister and Acting Government Spokesperson Anucha Burapachaisri disclosed gist of the meeting as follows:
The Prime Minister was pleased to cochair the groundbreaking ceremony of the 5th Thai–Lao Friendship Bridge (Bueng Kan – Bolikhamxai), which has been implemented according to the earlier agreement made between the two Prime Ministers, and expressed confidence that the bridge would further facilitate people-to-people relations, as the Thai people stands ready to support Laotian friends, and hoped for the same from Lao people.
The Lao PDR Prime Minister was pleased with the connection between Thailand and Lao PDR through the bridge construction. However, even without the bridge, Thai and Laotian people have been heartfelt close and connected, so true to the saying “Having Rice From the Same Field, Eating Fish From the Same Pond”.
According to both the Prime Ministers, the bridge not only symbolizes close friendship, but also contributes to people-to-people relations and goods transport between the two countries, and will promote subregional connectivity between Thailand, Lao PDR, and Vietnam on R8 route. The two Prime Ministers also discussed rail transport connectivity between Thailand’s rail system and the Boten–Vientiane railway, and agreed on close collaboration between concerned agencies of the two countries to minimize obstacles and optimize the rail infrastructure.
The Lao PDR Prime Minister emphasized commitment of both Thailand and Lao PDR to promote and facilitate people-to-people connectivity, trade, investment, and tourism, as well as socio-economic development, for prosperity and the better wellbeing of people of the two countries.
วันพฤหัสบดีที่ 6 ตุลาคม 2565
โฆษกรัฐบาลเผย นายกฯ สั่งการให้ทุกหน่วยงานที่เกี่ยวข้องเร่งตรวจสอบ ให้การช่วยเหลือ เยียวยาและดูแลครอบครัวผู้สูญเสียโดยด่วน
โฆษกรัฐบาลเผย นายกฯ สั่งการให้ทุกหน่วยงานที่เกี่ยวข้องเร่งตรวจสอบ ให้การช่วยเหลือ เยียวยาและดูแลครอบครัวผู้สูญเสียโดยด่วน
วันนี้ (วันที่ 6 ตุลาคม 2565)นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า ต่อเหตุการณ์คนร้ายกราดยิง ที่ศูนย์เด็กเล็ก ใน อ. นากลาง จว. หนองบัวลำภู จนเป็นเหตุให้มีผู้เสียชีวิต และอยู่ระหว่างการรักษาตัวอีกเป็นจำนวนมากนั้น
พลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม เสียใจอย่างยิ่งต่อเหตุการณ์ที่เกิดขึ้น ขอแสดงความเสียใจต่อครอบครัวผู้เสียชีวิตและผู้บาดเจ็บ ทั้งนี้ ได้สั่งการให้ทุกหน่วยงานที่เกี่ยวข้องเร่งตรวจสอบ ให้การช่วยเหลือ เยียวยาผู้สูญเสียและครอบครัวโดยด่วน
เบื้องต้น กระทรวงมหาดไทย และกระทรวงพัฒนาสังคมและความมั่นคงของมนุษย์ ปฏิบัติตามข้อสั่งการของนายกรัฐมนตรี โดยส่งผู้บริหาร รองปลัดกระทรวง รองอธิบดี หัวหน้าบ้านเด็กจังหวัดใกล้เคียง พร้อมด้วยทีมสุขภาพจิต ไปเยี่ยมทุกครอบครัวที่ได้รับผลกระทบภายในวันนี้
โฆษกประจำสำนักนายกรัฐมนตรีกล่าวเพิ่มเติมว่า เหตุการณ์ดังกล่าวเป็นโศกนาฏกรรม ความสูญเสียครั้งใหญ่ ขอความร่วมมือประชาชนให้งดแชร์ภาพ คลิปวิดีโอเหตุการณ์ เพื่อไม่ให้กระทบต่อความรู้สึก สร้างบาดแผลให้ครอบครัวผู้สูญเสียด้วย
วันเสาร์ที่ 17 กันยายน 2565
ปลัดกระทรวงมหาดไทย พร้อมด้วยนายกสมาคมแม่บ้านมหาดไทย ลงพื้นที่เยี่ยมให้กำลังใจ "น้องบาส" วีรบุรุษช่วยเด็กถูกไฟฟ้าดูด
ปลัดกระทรวงมหาดไทย พร้อมด้วยนายกสมาคมแม่บ้านมหาดไทย ลงพื้นที่เยี่ยมให้กำลังใจ "น้องบาส" วีรบุรุษช่วยเด็กถูกไฟฟ้าดูด ที่จ.อุดรธานี
วันนี้ (17 ก.ย. 65) เวลา 12.30 น. ณ โรงพยาบาลอุดรธานี อำเภอเมืองอุดรธานี จังหวัดอุดรธานี นายสุทธิพงษ์ จุลเจริญ ปลัดกระทรวงมหาดไทย พร้อมด้วย ดร.วันดี กุญชรยาคง จุลเจริญ นายกสมาคมแม่บ้านมหาดไทย นายสยาม ศิริมงคล ผู้ว่าราชการจังหวัดอุดรธานี เข้าเยี่ยมติดตามอาการ นายอรรถชัย อาจอุดม หรือ "น้องบาส" อายุ 19 ปี นักศึกษาวิทยาลัยเทคนิคอุดรธานี พลเมืองดีช่วยเด็กที่โดนไฟดูด พร้อมมอบกระเช้าและเงินช่วยเหลือให้แก่น้องบาส และชื่นชมความกล้าหาญ ทั้งได้ติดตามอาการของเด็กชายชยุต เลยชัยภูมิ อายุ 12 ปี นักเรียนโรงเรียนอุดรพิทยานุกูล ที่ถูกกระแสไฟช็อตนอนแช่น้ำที่ท่วมขัง และนางสาวจิดาภา เปรมปรีดิ์ อายุ 15 ปี นักเรียนโรงเรียนสตรีราชินูทิศ ที่ถูกกระแสไฟดูด และให้กำลังใจแก่ญาติผู้ได้รับบาดเจ็บ โดยผู้อำนวยการโรงพยาบาลอุดรธานี และนายแพทย์ผู้ดูแลรักษาได้แจ้งให้ทราบว่าปลอดภัยทุกคน
นายสุทธิพงษ์ จุลเจริญ ปลัดกระทรวงมหาดไทย กล่าวว่า จากกรณีเกิดฝนตกหนักทั่วเมืองอุดรธานี เมื่อวานนี้ (16 ก.ย. 65) เกิดน้ำท่วมเมืองอุดรธานี ทำให้น้ำท่วมถนนเกือบทุกสายในเขตเทศบาลนครอุดรธานี โดยเฉพาะถนนศรีสุขหน้าโรงเรียนอุดรพิทยานุกูล และถนนศรีชมชื่น หลังโรงเรียนอุดรพิทยานุกูล และได้เกิดเหตุไฟดูดนักเรียนชายโรงเรียนอุดรพิทยานุกูล ชั้น ม.1 อายุ 13 ปี ที่นอนนิ่งอยู่ตรงโคนเสาไฟฟ้าส่องสว่างบริเวณประตูด้านหลังโรงเรียนสตรีราชินูทิศ ถนนศรีชมชื่น แล้วมีนักศึกษาวิทยาลัยเทคนิคอุดรธานี (น้องบาส) สวมเสื้อกันฝนสีม่วงมาเห็นเหตุการณ์พอดี ได้เข้าช่วยน้องที่ถูกไฟดูดออกมาได้อย่างหวุดหวิด แล้วแจ้งหน่วยกู้ชีพเข้าไปช่วยเหลือนำส่งโรงพยาบาลอุดรธานี ทันที ซึ่งนักศึกษาฯ คนดังกล่าวก็ได้รับบาดเจ็บจากไฟดูดเช่นกัน
นายสุทธิพงษ์ จุลเจริญ ปลัดกระทรวงมหาดไทย กล่าวต่ออีกว่า ได้แจ้งให้ นายสยาม ศิริมงคล ผู้ว่าราชการจังหวัดอุดรธานี รวบรวมประวัติและวีรกรรมของน้องบาส ส่งมายังกระทรวงมหาดไทย เพื่อมอบรางวัลพลเมืองดี พร้อมทั้งประสาน ดร.ธนดร พุทธรักษ์ นายกเทศมนตรีนครอุดรธานี แจ้งให้เด็กทราบว่าถ้าเรียนจบระดับ ปวส. และสนใจทำงานที่เทศบาล ทางเทศบาลก็ยินดีรับเป็นพนักงานต่อไป
นายสุทธิพงษ์ จุลเจริญ ปลัดกระทรวงมหาดไทย กล่าวเพิ่มเติมว่า ได้เน้นย้ำให้ผู้ว่าราชการจังหวัดและนายอำเภอทั่วประเทศ ประสานหน่วยงานที่เกี่ยวข้องได้เร่งตรวจสอบจุดที่อาจจะเกิดอันตรายจากกระแสไฟฟ้ารั่ว เนื่องจากในขณะนี้ทั่วประเทศมีสถานการณ์ฝนตกและเกิดน้ำท่วมขัง เพื่อให้เกิดความปลอดภัยในชีวิตและทรัพย์สินของเด็ก เยาวชน และพี่น้องประชาชน
วันอังคารที่ 1 พฤศจิกายน 2565
นายกรัฐมนตรีเยี่ยมชมกิจกรรม “นิทรรศการ APEC Future Food for Sustainability” สร้างการมีส่วนร่วมของเยาวชนและคนไทยทั่วประเทศ แสดงความพร้อมและศักยภาพด้าน Soft Power อาหารไทย
นายกรัฐมนตรีเยี่ยมชมกิจกรรม “นิทรรศการ APEC Future Food for Sustainability” สร้างการมีส่วนร่วมของเยาวชนและคนไทยทั่วประเทศ แสดงความพร้อมและศักยภาพด้าน Soft Power อาหารไทย
วันนี้ (วันที่ 1 พฤศจิกายน 2565) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรีกล่าวว่า วันนี้ (1 พ.ย. 65) เวลา 08.45 น. ณ บริเวณโถงกลาง ตึกสันติไมตรี ทำเนียบรัฐบาล ก่อนการประชุมคณะรัฐมนตรี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เยี่ยมชมกิจกรรม “นิทรรศการ APEC Future Food for Sustainability” ซึ่งเป็นกิจกรรมสร้างการมีส่วนร่วมของเยาวชนและคนไทยทั่วประเทศ ในวาระที่ประเทศไทยเป็นเจ้าภาพการจัดประชุม APEC 2022 ผ่านการประกวดสตาร์ทอัพด้านอาหารอนาคต ภายใต้แคมเปญ “Plate to Planet จานนี้เพื่อสิ่งแวดล้อม” เพื่อแสดงให้เห็นถึงความพร้อมและศักยภาพด้าน Soft Power อาหารไทย
โดยได้นำเมนูอาหารอนาคตจากตัวแทนของผู้เข้ารอบทั้ง 21 ทีม มานำเสนอแก่นายกรัฐมนตรี และคณะรัฐมนตรี ซึ่งเมนูอาหารแต่ละเมนูล้วนมีความหลากหลาย ทั้งเมนูที่มาจากภูมิปัญญาท้องถิ่น เมนูเสริมสุขภาพ และเมนูอาหารที่ใช้นวัตกรรมเพิ่มคุณค่าและมูลค่าของวัตถุดิบที่มาจากประเทศไทย รวมทั้งยังรักษาสิ่งแวดล้อมอีกด้วย โดยอาหารที่มานำเสนอ ประกอบด้วย 8 เมนู ได้แก่ (1) ข้าวถั่วลูกไก่ยำปักษ์ใต้ผัก 5 สี โปรตีนสูง (2) ราเมงจากเส้นโปรตีนไข่ขาว ไร้แป้ง เหมาะกับคนรักสุขภาพ (3) ไอติมปราศจากนม เพิ่มรสชาติด้วยผัดเคล และเสาวรส (4) ห่อหมกวีแกนเพื่อสุขภาพ (5) ขนมชั้นสูตรลดน้ำตาลเสริมใยอาหาร และโพรไบโอติกส์ (6) โครเก็ตพะแนงแพลนต์เบส (7) ก๋วยเตี๋ยวจากเพรียงทราย โซเดียมต่ำ ภูมิปัญญาชุมชน และ (8) ไอติมจากโปรตีนจิ้งโกร่ง
ซึ่งในส่วนของงานเลี้ยงอาหารค่ำอย่างเป็นทางการ (Gala Dinner) เมนูอาหารและเครื่องดื่มสำหรับผู้นำเขตเศรษฐกิจ และคู่สมรส นั้นนำเสนอโดย เชฟชุมพล แจ้งไพร ภายใต้แนวความคิด “Sustainable Thai Gastronomy Gala Dinner” ซึ่งสอดคล้องกับแนวคิดหลักของการเป็นเจ้าภาพเอเปคของประเทศไทย ได้แก่ 1) Open เปิดประสบการณ์อาหารไทย ในทุกมิติ นำเสนอรสชาติที่กลมกล่อม ประกอบด้วย 8 รสชาติ ได้แก่ เปรี้ยว หวาน มัน เค็ม เผ็ด ปร่า ขม และจืด 2) Connect คัดสรรวัตถุดิบจากแหล่งผลิตท้องถิ่นทั่วประเทศไทย รวมทั้งที่ได้ขึ้นทะเบียน “สิ่งบ่งชี้ทางภูมิศาสตร์” เพื่อนำเสนอความอุดมสมบูรณ์ของไทยที่เป็นครัวของโลก และ 3) Balance การรักษาสมดุลระหว่างธรรมชาติและการพัฒนาอย่างยั่งยืนเพื่อยกระดับคุณภาพชีวิตของประชาชนไทยผ่านการน้อมนำหลักเศรษฐกิจพอเพียงมาใช้ ซึ่งประเทศไทยได้นำเป็นแนวทางเพื่อสร้างหุ้นส่วน เพื่อเป้าหมายการพัฒนาอย่างยั่งยืน
วันศุกร์ที่ 30 กันยายน 2565
​‘ปลัดแรงงาน’ นำทีมเยี่ยมศูนย์บริการจัดหางานฯ ญี่ปุ่น ศึกษารูปแบบหวังเพิ่มประสิทธิภาพระบบบริการจัดหางานของไทย
​‘ปลัดแรงงาน’ นำทีมเยี่ยมศูนย์บริการจัดหางานฯ ญี่ปุ่น ศึกษารูปแบบหวังเพิ่มประสิทธิภาพระบบบริการจัดหางานของไทย
นายบุญชอบ สุทธมนัสวงษ์ ปลัดกระทรวงแรงงาน พร้อมด้วย นางเธียรรัตน์ นะวะมะวัฒน์ โฆษกกระทรวงแรงงาน (ฝ่ายการเมือง) นางบุปผา พันธุ์เพ็ง รองปลัดกระทรวงแรงงาน นายไพโรจน์ โชติกเสถียร อธิบดีกรมการจัดหางาน นายบุญสงค์ ทัพชัยยุทธ์ เลขาธิการสำนักงานประกันสังคม นางสาวสดุดี กิตติสุวรรณ อัครราชทูตที่ปรึกษา (ฝ่ายแรงงาน) และคณะ ไปศึกษาดูงานศูนย์บริการจัดหางานสำหรับชาวต่างชาติ กรุงโตเกียว (Tokyo Employment Service Center for Foreigners) ซึ่งอยู่ภายใต้การกำกับดูแลของกระทรวงสาธารณสุข แรงงาน และสวัสดิการ ญี่ปุ่น สำหรับศูนย์ฯ แห่งนี้มีภารกิจให้คำปรึกษาและแนะนำงานสำหรับนักศึกษาต่างชาติที่ต้องการทำงานในประเทศญี่ปุ่น และผู้ที่มีสถานภาพการพำนักที่ได้รับอนุญาตให้สามารถทำงานในสาขาความเชี่ยวชาญเฉพาะทางหรือด้านเทคนิค รวมทั้งให้คำปรึกษาเกี่ยวกับสถานะวีซ่า และบริการข้อมูลเกี่ยวกับข้อเสนองานสำหรับนักศึกษาต่างชาติและผู้สำเร็จการศึกษา และศูนย์ฯ มีบริการล่ามภาษาอังกฤษและภาษาจีน โดยมีกลุ่มเป้าหมายจะเน้นให้บริการกับผู้ที่มีสถานภาพพำนัก เช่น นักศึกษาต่างชาติ วิศวกร ผู้เชี่ยวชาญด้านมนุษยศาสตร์ บริการระหว่างประเทศ ครู อาจารย์ วิทยากร และแรงงานทักษะฝีมือ เป็นต้น ซึ่งในเขตชินจูกุ มีศูนย์บริการจัดหางานสำหรับชาวต่างชาติ 2 แห่ง ได้แก่ศูนย์บริการจัดหางานสำหรับชาวต่างชาติ กรุงโตเกียว และศูนย์ช่วยเหลือและแนะแนวการจ้างงานคนต่างชาติ เขตชินจูกุ
นายบุญชอบ กล่าวว่า การศึกษาดูงานศูนย์บริการจัดหางานสำหรับชาวต่างชาติ กรุงโตเกียวในครั้งนี้ มีจุดมุ่งหมายที่จะศึกษารูปแบบระบบบริการของศูนย์ดังกล่าว เพื่อนำไปพัฒนาปรับปรุงประสิทธิภาพการให้บริการในทุกๆ ด้านรวมถึงการอำนวยความสะดวกแก่ผู้รับบริการให้เกิดความคล่องตัว รวดเร็ว และทันสมัย อันจะเป็นการยกระดับระบบบริการจัดหางานของไทย เพื่อตอบสนองความต้องการของกลุ่มเป้าหมายทุกกลุ่มที่ต้องการทำงาน ทั้งนักศึกษาที่เรียนจบแล้วต้องการหางานทำ แรงงานไทย แรงงานต่างชาติ รวมถึงเครือข่ายนักลงทุนและผู้ประกอบการอีกด้วย
+++++++++++++++++++
กองเผยแพร่และประชาสัมพันธ์
30 กันยายน 2565
วันพุธที่ 28 กันยายน 2565
ครม.ขยายเวลาช่วยค่าไฟ - น้ำ ผู้ถือบัตรสวัสดิการฯ 7 เดือน ถึง เม.ย. 66
.....
ที่ประชุมครม. (27 ก.ย. 65) เห็นชอบขยายเวลามาตรการบรรเทาค่าใช้จ่ายค่าไฟฟ้า – น้ำประปา สำหรับผู้ถือบัตรสวัสดิการแห่งรัฐ ออกไปอีก 7 เดือน ตั้งแต่เดือน ต.ค. 65 – เม.ย. 66 เพื่อบรรเทาภาระค่าใช้จ่ายให้แก่ผู้มีบัตรฯ ให้เป็นไปอย่างต่อเนื่อง และครอบคลุมผู้มีบัตร ฯ ที่จะได้รับประโยชน์จากมาตรการดังกล่าวมากขึ้น
.
ค่าไฟฟ้า :
• กรณีใช้ไฟฟ้าไม่เกิน 50 หน่วย/เดือน ติดต่อกัน 3 เดือน ให้ใช้สิทธิ์ค่าไฟฟ้าฟรีตามมาตรการที่มีอยู่ในปัจจุบัน
• กรณีใช้ไฟฟ้าเกิน 50 หน่วย/เดือน ให้ใช้สิทธิ์ตามมาตรการนี้ ในวงเงิน 315 บาท/ครัวเรือน/เดือน หากใช้เกินวงเงิน ผู้มีบัตรฯ เป็นผู้จ่ายค่าไฟฟ้าทั้งหมด
ค่าน้ำประปา :
• กรณีที่ใช้น้ำประปา ไม่เกิน 315บาท จะได้เงินสนับสนุน ค่าน้ำประปาในวงเงิน 100 บาท/ครัวเรือน/เดือน
• กรณีที่ใช้น้ำประปา เกิน 315 บาท ผู้มีบัตรฯ เป็นผู้ชำระค่าน้ำประปาทั้งหมด
#ไทยคู่ฟ้า#ร่วมต้านโควิด19
-------------------
วันพุธที่ 31 สิงหาคม 2565
รัฐมนตรีฯ สุริยะ สั่งการหน่วยงานกระทรวงอุตสาหกรรม ติดตามสถานการณ์ฝนตกหนัก เตรียมความพร้อมหากเกิดผลกระทบแก่ผู้ประกอบการ และประชาชนในพื้นที่ที่ประสบอุทกภัย
รัฐมนตรีฯ สุริยะ สั่งการหน่วยงานกระทรวงอุตสาหกรรม ติดตามสถานการณ์ฝนตกหนัก เตรียมความพร้อมหากเกิดผลกระทบแก่ผู้ประกอบการ และประชาชนในพื้นที่ที่ประสบอุทกภัย
นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม เปิดเผยว่า ได้สั่งการให้ทุกหน่วยงานในกระทรวงอุตสาหกรรม ติดตามสถานการณ์ เตรียมมาตรการป้องกันน้ำท่วมผลกระทบความเสียหายที่อาจเกิดขึ้นแก่ผู้ประกอบการและประชาชนในพื้นที่ที่ประสบอุทกภัย โดยให้เข้าช่วยเหลือผู้ประกอบการที่ได้รับความเสียหาย รวมทั้งให้เตรียมมาตรการต่าง ๆ รองรับในทุกสถานการณ์ ทั้งในส่วนของอุตสาหกรรมจังหวัดที่กำกับดูแลสถานประกอบการอุตสาหกรรม การนิคมอุตสาหกรรมแห่งประเทศไทยที่ดูแลนิคมอุตสาหกรรมในนิคมฯ กรมโรงงานอุตสาหกรรมที่ดูแลเขตประกอบการอุตสาหกรรมทั่วประเทศ และรวมไปถึงธนาคารพัฒนาวิสาหกิจขนาดกลางและขนาดย่อมแห่งประเทศไทย กองทุนเอสเอ็มอีตามแนวประชารัฐ ให้ดูแลสินเชื่อผู้ประกอบการเอสเอ็มอีที่ได้รับผลกระทบจากน้ำท่วม
“กระทรวงอุตสาหกรรมมีความเป็นห่วงในเรื่องนี้อย่างมาก จึงได้สั่งการให้ทุกหน่วยงานของกระทรวง ติดตามสถานการณ์ใกล้ชิดเพื่อช่วยเหลือและหามาตรการเยียวยา โดยหากมีการประเมินความเสียหายได้แล้ว จะมีการหารือกับผู้บริหารกระทรวงอุตสาหกรรมเพื่อออกมาตรการช่วยเหลือและเยียวยาต่อไป ขณะเดียวกันก็สามารถแจ้งขอความช่วยเหลือมาได้ที่อุตสาหกรรมจังหวัดแต่ละจังหวัดได้ทันที” นายสุริยะ กล่าว
30 สิงหาคม 2565
วันอังคารที่ 18 ตุลาคม 2565
ปลัด สธ.กำชับคณะอนุกรรมการฯ เร่งรัดถ่ายโอน รพ.สต. พร้อมให้ความช่วยเหลือ อบจ.หากมีข้อติดขัด
ปลัดกระทรวงสาธารณสุข เผย 2 สัปดาห์ถ่ายโอน สอน.และ รพ.สต.ได้ 8 จังหวัด 577 แห่ง อีก 41 จังหวัดที่ยังไม่ได้ลงนามถ่ายโอน เนื่องจาก อบจ.ยังไม่มีความชัดเจนเรื่องการจ้าง พกส.และลูกจ้างต่อจากกระทรวงสาธารณสุข กำชับคณะอนุกรรมการฯ เร่งรัดการถ่ายโอน
ปลัดกระทรวงสาธารณสุข เผย 2 สัปดาห์ถ่ายโอน สอน.และ รพ.สต.ได้ 8 จังหวัด 577 แห่ง อีก 41 จังหวัดที่ยังไม่ได้ลงนามถ่ายโอน เนื่องจาก อบจ.ยังไม่มีความชัดเจนเรื่องการจ้าง พกส.และลูกจ้างต่อจากกระทรวงสาธารณสุข กำชับคณะอนุกรรมการฯ เร่งรัดการถ่ายโอน พร้อมให้สสจ.เข้าช่วยเหลือ หาก อบจ.ยังไม่พร้อมหรือมีข้อติดขัด เพื่อให้ไม่เกิดผลกระทบในการบริการประชาชน
วันนี้ (18 ตุลาคม 2565) นพ.โอภาส การย์กวินพงศ์ ปลัดกระทรวงสาธารณสุข กล่าวถึงการถ่ายโอนภารกิจสถานีอนามัยเฉลิมพระเกียรติ 60 พรรษา นวมินทราชินี (สอน.) และโรงพยาบาลส่งเสริมสุขภาพตำบล (รพ.สต.) ให้แก่องค์การบริหารส่วนจังหวัด (อบจ.) 49 แห่ง ซึ่งเริ่มตั้งแต่วันที่ 1 ตุลาคม 2565 ว่า กระทรวงสาธารณสุขมีการเตรียมความพร้อมการส่งมอบทั้งบุคลากรและทรัพย์สินต่างๆ อาทิ ที่ดิน อาคารสถานที่ ครุภัณฑ์ วัสดุอุปกรณ์ และเวชภัณฑ์ต่างๆ ตั้งแต่ก่อนเดือนตุลาคม เพื่อให้สามารถดำเนินการได้ตามระยะเวลาที่กฎหมายกำหนด โดยขณะนี้ผ่านมา 2 สัปดาห์ มีการถ่ายโอนภารกิจ สอน.และ รพ.สต.ไปแล้ว 8 จังหวัด รวม 577 แห่ง คือ ภูเก็ต 12 แห่ง สกลนคร 142 แห่ง นครปฐม 36 แห่ง ศรีสะเกษ 117 แห่ง ระยอง 40 แห่ง ปราจีนบุรี 94 แห่ง เชียงราย 118 แห่ง และนนทบุรี 18 แห่ง จากเป้าหมายทั้งหมด 3,263 แห่ง ซึ่งจากการติดตามยังไม่พบปัญหาในการจัดบริการประชาชน
นพ.โอภาสกล่าวต่อว่า สำหรับอีก 41 จังหวัดที่ยังไม่มีการลงนามถ่ายโอนภารกิจนั้น พบว่ามีปัญหาเรื่องการจ้างงานพนักงานกระทรวง (พกส.) และลูกจ้างชั่วคราวต่อจากกระทรวงสาธารณสุข เนื่องจากกรมส่งเสริมการปกครองส่วนท้องถิ่น ยังไม่ได้ซักซ้อมแนวทางการจ้างงานกลุ่มนี้ ทำให้ อบจ.หลายแห่งยังไม่ชัดเจนในวิธีปฏิบัติ นายแพทย์สาธารณสุขจังหวัดซึ่งได้รับมอบอำนาจไปยังจึงยังไม่ลงนามการถ่ายโอน ทั้งนี้ ได้กำชับให้คณะอนุกรรมการเพื่อรองรับการถ่ายโอนภารกิจฯ ติดตามเร่งรัดความคืบหน้าการถ่ายโอนภารกิจ โดยหาก อบจ. ยังไม่พร้อมหรือมีข้อติดขัดในเรื่องใด ให้สำนักงานสาธารณสุขจังหวัดเข้าไปช่วยแก้ไขปัญหา เพื่อไม่ให้เกิดผลกระทบ ประชาชนยังได้รับบริการตามเดิมและต่อเนื่อง
***************************************** 18 ตุลาคม 2565
วันอังคารที่ 6 กันยายน 2565
ครม.เห็นชอบงบประมาณ 5 ล้านดอลลาร์สหรัฐ และแผนการดำเนินงานประจำปี 2566 ขององค์กรร่วมไทย-มาเลเซีย
ครม.เห็นชอบงบประมาณ 5 ล้านดอลลาร์สหรัฐ และแผนการดำเนินงานประจำปี 2566 ขององค์กรร่วมไทย-มาเลเซีย
วันที่ 6 กันยายน 2565 น.ส.ไตรศุลีไตรสรณกุล รองโฆษกประจำสำนักนายกรัฐมนตรีกล่าวว่า คณะรัฐมนตรี (ครม.) ให้ความเห็นชอบงบประมาณจำนวน 5 ล้านดอลลาร์สหรัฐ และแผนการดำเนินงานประจำปี 2566 ขององค์กรร่วมไทย-มาเลเซีย โดยองค์กรร่วมไทย-มาเลเซีย มีฐานะเป็นนิติบุคคล เกิดขึ้นจากบันทึกความเข้าใจระหว่างไทยและมาเลเซียเกี่ยวกับการจัดตั้งองค์กรร่วม เพื่อแสวงประโยชน์จากทรัพยากรในพื้นดินใต้ทะเลในบริเวณที่กำหนดของไหล่ทวีปของทั้งสองประเทศในอ่าวไทย โดยเฉพาะปิโตรเลียมในพื้นที่ดินใต้ทะเลบริเวณอ่าวไทยตอนล่างที่ไทยและมาเลเซียอ้างสิทธิในไหล่ทวีปทับซ้อนกัน ซึ่งเรียกว่า พื้นที่พัฒนาร่วมไทย-มาเลเซีย(MTJDA) ซึ่งบันทึกความเข้าใจดังกล่าวมีผลใช้บังคับระหว่างกันเป็นเวลา 50 ปี นับตั้งแต่ได้มีการแลกเปลี่ยนสัตยาบันสาร เมื่อวันที่ 24 ตุลาคม 2522
สำหรับงบประมาณปี 2566 ที่องค์กรร่วมไทย-มาเลเซีย เสนอขอครั้งนี้จำนวน 5 ล้านดอลลาร์สหรัฐ เป็นการจัดทำรายละเอียดคำขอขึ้นตามพื้นฐานกิจกรรมการดำเนินงานขององค์กรร่วมฯ ในสถานการณ์ปกติ ซึ่งสูงกว่างบประมาณปี 2565 ที่ได้รับอนุมัติภายใต้สภาวะเศรษฐกิจและสังคมที่ได้รับผลกระทบจากการแพร่ระบาดของโรคติดเชื้อไวรัสโคโรนา 2019 (โควิด 19) ร้อยละ 22 ประกอบด้วยค่าใช้จ่ายในการดำเนินงาน 4,836,100 ดอลลาร์สหรัฐ และค่าใช้จ่ายที่เป็นทุน 163,900 ดอลลาร์สหรัฐ ส่วนที่มาของงบประมาณนั้น องค์กรร่วมฯ ได้เสนอขอใช้เงินที่ได้รับจากการขายปิโตรเลียมส่วนที่เป็นกำไรในไตรมาสสุดท้ายของปี 2565 จำนวน 4,271,916 ดอลลาร์สหรัฐ และงบประมาณเหลือจ่ายของปี 2564 จำนวน 728,084 ดอลลาร์สหรัฐ และได้ประมาณการรายได้รวมขององค์กรร่วมฯในปีงบประมาณ 2566 อยู่ที่จำนวน 667 ล้านดอลลาร์สหรัฐ ประกอบด้วยค่าภาคหลวง 181 ล้านดอลลาร์สหรัฐและปิโตรเลียมส่วนที่เป็นกำไรจำนวน 486 ล้านดอลลาร์สหรัฐ
สำหรับค่าใช้จ่ายที่เพิ่มขึ้นได้แก่ ค่าใช้จ่ายบุคลากร ประกอบด้วย เงินเดือนพนักงาน ค่าเบี้ยเลี้ยงและสวัสดิการ เพิ่มขึ้นร้อยละ 16.2, ค่าใช้จ่ายในการเดินทางของคณะกรรมการองค์กรร่วมฯและเจ้าหน้าที่ เพิ่มขึ้นร้อยละ 50, ค่าเช่า เช่น พื้นที่สำนักงาน อุปกรณ์สำนักงาน เพิ่มขึ้นร้อยละ 6 , ค่าบริการและค่าใช้จ่ายอื่นๆ เพิ่มขึ้นร้อยละ 18.5, ค่าใช้จ่ายในการฝึกอบรม เพิ่มขึ้นร้อยละ 68.2 และค่าใช้จ่ายที่เป็นทุน เพิ่มขึ้นร้อยละ 1,539 ส่วนค่าใช้จ่ายที่ลดลง คือ ค่าบำรุงรักษาและซ่อมแซม เช่น ค่าบำรุงรักษาสำนักงาน ยานพาหนะ อุปกรณ์และสิ่งอำนวยความสะดวกภายในสำนักงานลดลงร้อยละ 12
น.ส.ไตรศุลีกล่าวว่า แผนการดำเนินงานขององค์กรร่วมฯในปี 2566 ที่สำคัญเช่น เจาะหลุมประเมินผลจำนวน 1 หลุมในแหล่ง Senja , เจาะหลุมปิโตรเลียมในแหล่ง Bumi Deep Phrase 1 and 2 จำนวน 7 หลุม,รักษาระดับอัตราการผลิตก๊าซธรรมชาติที่เรียกรับสูงสุด(CDC) ในอัตรา 869 ล้านลูกบาศก์ฟุต และประสานงานกับบริษัท ทรานส์ไทย –มาเลเซีย(TTM) เพื่อให้การผลิตก๊าซเป็นไปตามสัญญา เป็นต้น
วันพฤหัสบดีที่ 8 กันยายน 2565
บสย. ปลื้ม “ลูกหนี้” จ่อคิวเจรจาไกล่เกลี่ยหนี้ ชูมาตรการจูงใจ “ยืดหยุ่น ผ่อนน้อย” ไม่ถูกฟ้อง ในงาน “มหกรรมไกล่เกลี่ยหนี้สินครัวเรือน และหนี้ SMEs” 8-11 ก.ย. นี้
บสย. ร่วมงาน “มหกรรมไกล่เกลี่ยหนี้สินครัวเรือน และหนี้ SMEs” โดยมี นายสมศักดิ์ เทพสุทิน รมว.ยุติธรรม ให้การต้อนรับ นายวิษณุ เครืองาม รองนายกรัฐมนตรี ประธานเปิดงาน และประธานมอบประกาศเกียรติคุณ แก่ บสย. และหน่วยงานต่างๆ ที่ให้การสนับสนุน
นายสิทธิกร ดิเรกสุนทร กรรมการและผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) พร้อมด้วย นายจตุฤทธิ์ จันทรกานต์ รองผู้จัดการทั่วไปอาวุโส สายงานปฏิบัติการ ร่วมงาน “มหกรรมไกล่เกลี่ยหนี้สินครัวเรือน และหนี้ SMEs” โดยมี นายสมศักดิ์ เทพสุทิน รัฐมนตรีว่าการกระทรวงยุติธรรม ให้การต้อนรับ นายวิษณุ เครืองาม รองนายกรัฐมนตรี ประธานเปิดงาน และประธานมอบประกาศเกียรติคุณ แก่ บสย. และหน่วยงานต่างๆ ที่ให้การสนับสนุนการจัดงาน “มหกรรมไกล่เกลี่ยนหนี้สินครัวเรือน และหนี้ SMEs” ของกระทรวงยุติธรรม ณ อิมแพ็ค เอ็กซิบิชั่น ฮอลล์ 5 เมืองทองธานี เมื่อวันที่ 8 กันยายน 2565
ทั้งนี้ งาน “มหกรรมไกล่เกลี่ยหนี้สินครัวเรือน และหนี้ SMEs” จัดขึ้นระหว่างวันที่ 8 -11 กันยายน 2565 เป็นโครงการที่ช่วยปลดล็อกภาระหนี้ทั้งในภาคประชาชน และผู้ประกอบการ SMEs โดยการไกล่เกลี่ยให้กับทั้งผู้ที่ยังไม่ถูกฟ้อง และ หลังศาลพิพากษา ให้ได้รับความช่วยเหลือเพื่อหาทางออกร่วมกัน โดยภายในงาน บสย. ได้เชิญผู้ประกอบการ SMEs ลูกหนี้ กลุ่มที่มียอดหนี้ค้างชำระไม่เกิน 5 ล้านบาท ประกอบด้วย 1. กลุ่มลูกหนี้ไกล่เกลี่ยก่อนฟ้อง จำนวน 9,575 ราย และ 2. กลุ่มลูกหนี้ไกล่เกลี่ยหลังศาลพิพากษา จำนวน 100 ราย เข้าร่วมเจรจาไกล่เกลี่ยหนี้
นายสิทธิกร เปิดเผยว่า ภายใต้แนวนโยบายของรัฐบาลแก้หนี้ยั่งยืน บสย. มั่นใจว่าการให้ความช่วยเหลือลูกหนี้ค้ำประกันสินเชื่อ ภายใต้โครงการ “บสย. พร้อมช่วย” จะช่วยแบ่งเบาภาระลูกหนี้ และช่วยให้กิจการยังเดินหน้าต่อไปได้ ที่สำคัญคือ ช่วยลดปัญหาการถูกฟ้องร้อง และยังช่วยปลดล็อกหนี้ โดยเชิญลูกหนี้เข้าสู่กระบวนการปรับปรุงโครงสร้างหนี้ ด้วยจุดเด่นของมาตรการ 1. ยืดหยุ่น ตัดเงินต้นเพียง 20% ตัดดอกเบี้ย 80 % ผ่อนชำระนาน 5 ปี 2. ผ่อนน้อย เบาแรง หนี้ลด หมดแน่นอน ชำระครั้งแรกเพียง 1% ของยอดหนี้ โดยนำไปตัดเงินต้นทั้งหมด ส่วนที่เหลือ ผ่อนชำระนาน 5 ปี และ 3. ดอกเบี้ย 0% โดยชำระครั้งแรก 10% ซึ่งจะนำไปตัดเงินต้นทั้งหมด และผ่อนชำระนาน 7 ปี โดยงานดังกล่าว มีผู้ประกอบการ SMEs ให้ความสนใจเข้าร่วมเจรจาไกล่เกลี่ยหนี้ กับ บสย. อย่างต่อเนื่อง
วันจันทร์ที่ 5 กันยายน 2565
ลงทะเบียนเพื่อสวัสดิการแห่งรัฐวันแรกคึกคัก 1.86 ล้านคน ส่วนใหญ่เป็นการลงทะเบียนผ่านเว็บไซต์ กระทรวงการคลังทยอยแจ้งผลความถูกต้องของเอกสารทุกวันศุกร์ของสัปดาห์ถัดจากที่ลงทะเบียน
ลงทะเบียนเพื่อสวัสดิการแห่งรัฐวันแรกคึกคัก 1.86 ล้านคน ส่วนใหญ่เป็นการลงทะเบียนผ่านเว็บไซต์ กระทรวงการคลังทยอยแจ้งผลความถูกต้องของเอกสารทุกวันศุกร์ของสัปดาห์ถัดจากที่ลงทะเบียน เริ่ม 16 ก.ย. สำหรับรอบแรก
วันที่ 5 กันยายน 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ตามที่รัฐบาลโดยกระทรวงการคลังได้เปิดให้ประชาชนลงทะเบียนในโครงการลงทะเบียนเพื่อสวัสดิการแห่งรัฐ ปี 2565 ระหว่างวันที่ 5 ก.ย. – 19 ต.ค. 65 ผ่านช่องทาง เว็บไซต์ https://บัตรสวัสดิการแห่งรัฐ.mof.go.th หรือ https://welfare.mof.go.th และหน่วยงานรับลงทะเบียน 7 หน่วยงาน ปรากฏว่าในวันที่ 5 ก.ย. 65 ซึ่งเป็นวันแรกของการรับลงทะเบียน บรรยากาศเป็นไปด้วยความคึกคัก มีประชาชนลงทะเบียนทั้งสิ้นแล้ว 1,862,622 ราย ซึ่งส่วนใหญ่เป็นการลงทะเบียนผ่านเว็บไซต์ 1,613,926 ราย และลงทะเบียนผ่านหน่วยงานรับลงทะเบียน 248,696 ราย
ทั้งนี้ ภายหลังลงทะเบียนแล้วประชาชนสามารถตรวจสอบสถานะการลงทะเบียน ด้วยตนเองผ่านทาง 2 เว็บไซต์ที่เปิดให้ลงทะเบียนข้างต้น ทุกวันศุกร์ของสัปดาห์ถัดไป โดยจะเริ่มประกาศผลสำหรับผู้ลงทะเบียนระหว่างวันที่ 5-8 ก.ย. 65 ในวันที่ 16 ก.ย. 65 เป็นชุดแรก หลังจากนั้นจะทยอยประกาศเป็นรอบ ได้แก่ ผู้ลงทะเบียนวันที่ 9-15 ก.ย. 65 ประกาศผลวันที่ 23 ก.ย. 65, ผู้ลงทะเบียน 16-22 ก.ย. 65 ประกาศผลวันที่ 30 ก.ย.65 , ผู้ลงทะเบียน 23-29 ก.ย. 65 ประกาศผลวันที่ 7 ต.ค. 65, ผู้ลงทะเบียนวันที่ 30 ก.ย.-6 ต.ค. 65 ประกาศผลวันที่ 14 ต.ค. 65, ผู้ลงทะเบียนวันที่ 7 -13 ต.ค. 65 ประกาศผลวันที่ 21 ต.ค. 65 และ ผู้ลงทะเบียนวันที่ 14-19 ต.ค. 65 ประกาศผล 28 ต.ค. 65
น.ส.ไตรศุลี กล่าวว่า การประกาศผลลงทะเบียนดังกล่าวจะเป็นการแจ้งว่าข้อมูลที่ได้ลงทะเบียนนั้นถูกต้องหรือไม่ หากถูกต้องแล้วก็รอการตรวจสอบคุณสมบัติซึ่งจะประกาศในช่วงเดือนม.ค. 66 แต่หากไม่ถูกต้องหรือไม่สมบูรณ์ ซึ่งเกิดจากกรณีที่ข้อมูลผู้ลงทะเบียนหรือครอบครัวที่ให้ไว้ไม่ตรงกับฐานข้อมูลของกรมการปกครอง ผู้ลงทะเบียนต้องแก้ไขข้อมูลด้วยตนเอง ณ หน่วยรับลงทะเบียนที่ลงทะเบียนหรือยื่นแบบฟอร์มให้แล้วเสร็จภายในวันที่ 3 พ.ย. 65
ทั้งนี้ กระทรวงการคลังจะประกาศรายชื่อผู้ผ่านคุณสมบัติและได้รับสิทธิสวัสดิการแห่งรัฐในเดือน ม.ค. 66 ซึ่งในช่วงเวลาดังกล่าวหากผู้ส่งเอกสารถูกต้อง แต่ไม่ผ่านคุณสมบัติก็สามารถดำเนินการยื่นอุทธรณ์ตามขั้นตอน หลังจากนั้นกระทรวงการคลังจะประกาศให้เริ่มยืนยันตัวตนเพื่อรับสิทธิที่ ธนาคารกรุงไทย ธนาคารเพื่อการเกษตรและสหกรณ์การเกษตร และ ธนาคารออมสิน และเริ่มใช้บัตรประชาชนในการรับสิทธิสวัสดิการแห่งรัฐต่อไป
วันศุกร์ที่ 23 กันยายน 2565
โฆษกรัฐบาลเผย ด่านศุลกากรสะเดาคึกคัก มูลค่าสินค้านำเข้าและส่งออกรวมมากกว่า 4 แสนล้านบาท
โฆษกรัฐบาลเผย ด่านศุลกากรสะเดาคึกคัก มูลค่าสินค้านำเข้าและส่งออกรวมมากกว่า 4 แสนล้านบาท
วันที่ 23 กันยายน 2565 นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า รัฐบาลเดินหน้าหน่วยงานที่เกี่ยวข้องเร่งส่งเสริมการค้าชายแดนอย่างต่อเนื่อง หลังจากนโยบายเปิดประเทศส่งผลให้การค้าบริเวณด่านศุลกากรสะเดา จังหวัดสงขลา กลับมาคึกคัก
โฆษกประจำสำนักนายกรัฐมนตรี กล่าวว่า จากข้อมูลของด่านศุลกากรสะเดาพบว่า การค้าด่านชายแดนที่มีทั้งการท่องเที่ยว เดินทางเข้า-ออก ผ่านด่านพรมแดนสะเดา มีการเพิ่มขึ้นต่อเนื่อง โดยตั้งแต่เดือนตุลาคม 2564 – กรกฎาคม 2565 มีมูลค่าสินค้านำเข้าและส่งออกรวมประมาณ 4 แสนล้านบาท
สำหรับสินค้านำเข้ามากที่สุด 5 อันดับ ของด่านศุลกากรสะเดา ตั้งแต่เดือนตุลาคม 2564 – กรกฎาคม 2565ประกอบด้วย 1) จานบันทึก เทป อุปกรณ์หน่วยความจำ 2) วงจรรวม และไมโครแอลเซมบลีที่ใช้ในทางอิเล็กทรอนิกส์ 3) ส่วนประกอบและอุปกรณ์ประกอบใช้กับเครื่องจักร 4) เครื่องกังหันไอพ่น เครื่องกังหันใบพัด/เครื่องกังหันก๊าซอื่น ๆ และ 5) ของอื่น ๆ ทำด้วยเหล็กหรือเหล็กกล้า
ด้านสินค้าส่งออกสูงสุด 5 อันดับ ประกอบด้วย 1) ยางธรรมชาติ 2) เครื่องประมวลผลข้อมูลอัตโนมัติ 3) ถุงมือยาง 4) วงจรรวมและไมโครแอลเซมบลีที่ใช้ในทางอิเล็กทรอนิกส์ และ 5) เครื่องยนต์สันดาปภายในแบบลูกสูบตรงหรือลูกสูบหมุน
“บรรยากาศบริเวณด่านพรมแดนสะเดาคึกคักขึ้นอย่างต่อเนื่อง ส่งผลให้ได้การการตอบรับที่ดีจากผู้ประกอบการธุรกิจและประชาชนในพื้นที่ต่อนโยบายเปิดประเทศ รวมไปถึงนักท่องเที่ยวจากมาเลเซีย ทั้งนี้ รัฐบาลตระหนักดีถึงความสำคัญของการติดต่อสื่อสารกันของประชาชนในพื้นที่ และสนับสนุนให้มีการแลกเปลี่ยนความร่วมมือที่ใกล้ชิดบริเวณชายแดนมากยิ่งขึ้น ซึ่งนอกจากจะช่วยส่งเสริมความเชื่อมโยงเศรษฐกิจระหว่างชายแดนของทั้งสองประเทศ ยังช่วยส่งเสริมความเชื่อมโยงของประชาชนในพื้นที่มากขึ้นอีกด้วย” นายอนุชาฯ กล่าว
วันพุธที่ 14 กันยายน 2565
โฆษกรัฐบาลเผย มูลค่าการค้าชายแดน – ผ่านแดนของไทยฟื้นตัวต่อเนื่อง จากการผ่อนคลายมาตรการ เปิดจุดตรวจชายแดน คาดการณ์ภาพรวมปี 2565 เติบโตตามเป้า 5% มูลค่ากว่า 1.08 ล้านล้านบาท
โฆษกรัฐบาลเผย มูลค่าการค้าชายแดน – ผ่านแดนของไทยฟื้นตัวต่อเนื่อง จากการผ่อนคลายมาตรการ เปิดจุดตรวจชายแดน คาดการณ์ภาพรวมปี 2565 เติบโตตามเป้า 5% มูลค่ากว่า 1.08 ล้านล้านบาท
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เผยภาพรวมการค้าชายแดนและการค้าผ่านแดน 7 เดือนแรก (มกราคม – กรกฎาคม ) ของปี 2565 มีมูลค่ารวมทั้งสิ้น 999,578 ล้านบาท เพิ่มขึ้น 2.98% เมื่อเทียบกับช่วงเวลาเดียวกันของปี 2564 ถือเป็นสัญญาณบวก สะท้อนการฟื้นตัวอย่างต่อเนื่องของเศรษฐกิจไทย
นายอนุชาฯ กล่าวว่า การค้าชายแดนและผ่านแดน เดือนกรกฎาคม 2565 มีมูลค่ารวม 150,286 ล้านบาท เพิ่มขึ้น 1.85% เมื่อเทียบกับเดือนเดียวกันของปี 2564 โดยมีปัจจัยหนุนมาจากค่าเงินบาทที่มีแนวโน้มอ่อนค่า ช่วยให้สินค้าไทยสามารถแข่งขันด้านราคาได้มากขึ้น ราคาน้ำมันโลกปรับตัวสูงขึ้นและความต้องการน้ำมันเชื้อเพลิงของประเทศเพื่อนบ้านเพิ่มขึ้น รวมถึงเศรษฐกิจประเทศเพื่อนบ้านเริ่มฟื้นตัว ส่งผลต่อการขยายตัวภาคการผลิตและการบริโภค นอกจากนี้ ไทยยังได้มีการเปิดด่านไปแล้วทั้งหมด 60 แห่ง จากทั้งหมด 97 แห่ง ภายหลังสถานการณ์โควิด-19 คลี่คลาย ทั้งนี้ คาดการณ์ว่า สถานการณ์การค้าชายแดนและผ่านแดนของไทย ในช่วงครึ่งปีหลัง 2565 จะยังคงขยายตัวต่อเนื่อง โดยคาดการณ์ภาพรวมปี 2565 เติบโตตามเป้าหมายที่ 5% หรือคิดเป็นมูลค่า 1.08 ล้านล้านบาท
“รัฐบาลมุ่งมั่นผลักดันมูลค่าการค้าชายแดนและผ่านแดนของไทยอย่างต่อเนื่อง ด้วยแนวทางการทำงานของรัฐบาลที่ต้องการสนับสนุนความร่วมมือระหว่างประชาชนในพื้นที่อย่างสร้างสรรค์ สนับสนุนเศรษฐกิจการค้าตามแนวชายแดน เพื่อกระตุ้นเศรษฐกิจและเป็นส่วนแก้ไขปัญหาในพื้นที่ ทั้งนี้ หน่วยงานที่เกี่ยวข้องของทั้งภาครัฐและเอกชนได้บูรณาการการทำงานร่วมกัน เพื่อผลักดันการส่งออกเชิงรุกและเชิงลึก ผ่านการจัดกิจกรรมเพื่อส่งเสริมให้เกิดการจับจ่ายใช้สอยบริเวณชายแดน การผ่อนคลายมาตรการเปิดจุดผ่านแดน นอกจากนี้ รัฐบาลได้หารือและทำความตกลงร่วมกับประเทศเพื่อนบ้าน ทั้งมาเลเซีย และ สปป. ลาว เพื่อพัฒนาพื้นที่ชายแดน เขตปลอดภาษี ซึ่งจะช่วยส่งเสริมให้เกิดการค้าบริเวณชายแดนมากขึ้น” นายอนุชาฯ กล่าว
วันอังคารที่ 27 กันยายน 2565
ประกาศแล้ว หลักเกณฑ์ให้คำปรึกษา ก่อนยุติการตั้งครรภ์ แก้ปัญหาทำแท้งผิดกฎหมาย
ประกาศแล้ว หลักเกณฑ์ให้คำปรึกษา ก่อนยุติการตั้งครรภ์ แก้ปัญหาทำแท้งผิดกฎหมาย
วันที่ 27 ก.ย.65 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า กระทรวงสาธารณสุขได้ออกประกาศกระทรวงสาธารณสุข เรื่อง การตรวจและรับคำปรึกษาทางเลือกในการยุติการตั้งครรภ์ ตามมาตรา 305 (5) แห่งประมวลกฎหมายอาญา พ.ศ. 2565 โดยได้เผยแพร่ในในราชกิจจานุเบกษาเมื่อที่ 26 ก.ย. 65 และจะมีผลบังคับเมื่อพ้น 30 วันนับแต่วันประกาศ
โดยประกาศฉบับนี้ ได้การวางแนวปฏิบัติ รองรับมาตรา 305 (5) แห่งประมวลกฎหมายอาญาที่กำหนดให้ หญิงซึ่งมีอายุครรภ์เกิน 12 สัปดาห์ แต่ไม่เกิน 20 สัปดาห์ สามารถยุติการตั้งครรภ์ได้โดยไม่ถือเป็นความผิดทางอาญา แต่หญิงนั้นต้องได้รับคำปรึกษาจากผู้ประกอบวิชาชีพเวชกรรมและผู้ประกอบวิชาชีพอื่นตามหลักเกณฑ์และวิธีการที่รัฐมนตรีว่าการกระทรวงสาธารณสุขประกาศกำหนดโดยคำแนะนำแพทยสภาและหน่วยงานที่เกี่ยวข้อง ทั้งนี้ เพื่อให้หญิงนั้นได้รับข้อมูลที่รอบด้านก่อนการตัดสินใจยุติการตั้งครรภ์
น.ส. ไตรศุลี กล่าวว่า ตามประกาศฯ ได้กำหนดขั้นตอนการเข้ารับคำปรึกษาทางเลือก โดยหญิงซึ่งมีอายุครรภ์ตามกำหนดสามารถแจ้งความประสงค์ต่อหน่วยบริการปรึกษาทางเลือก (ซึ่งกรมอนามัยจะประกาศรายชื่อให้ทราบต่อไป) เพื่อเข้ารับคำปรึกษาโดยจะแจ้งผ่านช่องทางใดช่องทางหนึ่งก็ได้ ทั้งแจ้งด้วยตนเอง เป็นหนังสือ ทางโทรศัพท์ หรือสื่ออิเล็กทรอนิกส์
โดยหากหน่วยบริการฯ ดำเนินการตรวจวินิจฉัยอายุครรภ์แล้ว 1) อายุครรภ์ เกิน 12 สัปดาห์ แต่ไม่เกิน 20 สัปดาห์ ให้ดำเนินการให้คำปรึกษาทางเลือก 2) อายุครรภ์ไม่เกิน 12 สัปดาห์ หากหญิงยืนยันจะยุติการตั้งครรภ์ ให้ดำเนินการเพื่อให้หญิงได้รับการยุติการตั้งครรภ์ตามข้อบังคับแพทยสภา 3)อายุครรภ์เกิน 20 สัปดาห์ ให้หน่วยบริการฯ ดำเนินการเพื่อให้หญิงได้รับการดูแลช่วยเหลือหรือได้รับการจัดสวัสดิการสังคมที่เหมาะสม แก่การตั้งครรภ์และเลี้ยงดูบุตรต่อไป
น.ส.ไตรศุลี กล่าวว่า ประกาศฯ ยังได้วางหลักการให้คำปรึกษา เช่น การรับฟังปัญหาของหญิงตั้งครรภ์ด้วยความใส่ใจและเป็นมิตร การไม่ตีตราหรือตัดสินเกี่ยวกับการกระทำ หรือพฤติการณ์ต่าง ๆ ของหญิงตั้งครรภ์ การให้ข้อมูลทางการแพทย์เบื้องต้น ข้อมูลการยุติการตั้งครรภ์แบบองค์รวม การให้อิสระ ไม่โน้มน้าว และไม่บีบบังคับ การรักษาความลับ ซึ่งให้การให้คำปรึกษาต้องดำเนินการโดยเร็วและคำนึงถึงอายุครรภ์ของหญิง ไม่ให้เกินกว่าที่กฎหมายกำหนด
ซึ่งการให้คำปรึกษาทางเลือกในการยุติการตั้งครรภ์ ถือเป็นการส่งเสริมการคุ้มครองสิทธิของผู้หญิงและชีวิตของทารกในครรภ์ อีกทั้งสร้างความมั่นใจต่อบุคลากรการทางการแพทย์ในการให้บริการยุติการตั้งครรค์โดยสมัครใจ ลดแรงจูงใจของผู้หญิงในการทำแท้งผิดกฎหมายด้วย
...............................
วันศุกร์ที่ 9 กันยายน 2565
ธอส. เปิดตัวเงินฝากออมทรัพย์ Freshy 55 Plus รับดอกเบี้ยแบบจัดเต็มสูงสุด 3.10% ต่อปี
ธนาคารอาคารสงเคราะห์ (ธอส.) เปิดตัวผลิตภัณฑ์ “เงินฝากออมทรัพย์ Freshy 55 Plus” รับดอกเบี้ยเป็นขั้นบันไดเป็นรายเดือนแบบจัดเต็มสูงสุดถึง 3.10% ต่อปี สำหรับคนรักการออมที่มีอายุ 55 ปีขึ้นไป เพียงเปิดบัญชีเงินฝากขั้นต่ำ 10,000 บาท
ธนาคารอาคารสงเคราะห์ (ธอส.) เปิดตัวผลิตภัณฑ์ “เงินฝากออมทรัพย์ Freshy 55 Plus” รับดอกเบี้ยเป็นขั้นบันไดเป็นรายเดือนแบบจัดเต็มสูงสุดถึง 3.10% ต่อปี สำหรับคนรักการออมที่มีอายุ 55 ปีขึ้นไป เพียงเปิดบัญชีเงินฝากขั้นต่ำ 10,000 บาท ตั้งแต่วันที่เปิดบัญชีถึงวันที่ 30 พฤศจิกายน 2566 จะได้รับอัตราดอกเบี้ย 1.30% ต่อปี และตั้งแต่วันที่ 1 ธันวาคม 2566 - 31 ตุลาคม 2567 จะได้รับอัตราดอกเบี้ย 3.10% ต่อปี รับอัตราดอกเบี้ยเฉลี่ยรวมสูงถึง 2.125% ต่อปี (คำนวณจากวันสุดท้ายของการรับเปิดบัญชีและรับฝากเพิ่ม) พิเศษ!! ไม่เสียภาษีดอกเบี้ยเงินฝาก ผู้ที่สนใจสามารถเปิดบัญชีเงินฝากออมทรัพย์ Freshy 55 Plus และรับฝากเพิ่มได้ตั้งแต่วันนี้ถึงวันที่ 31 ตุลาคม 2565 สอบถามรายละเอียดเพิ่มเติมได้ที่ ธอส.ทุกสาขาทั่วประเทศ หรือ ที่ G H Bank Call Center โทร 0-2645-9000 หรือ Facebook Fanpage ธนาคารอาคารสงเคราะห์ และติดตามข้อมูลข่าวสารของธนาคารได้ที่เว็บไซต์ธนาคารอาคารสงเคราะห์ www.ghbank.co.th
วันพฤหัสบดีที่ 20 ตุลาคม 2565
สธ. ได้รับจัดสรรงบเงินกู้ค่าเสี่ยงภัยโควิดและค่าฉีดวัคซีนจากสำนักงบประมาณแล้ว กำชับเร่งเบิกจ่ายให้เสร็จภายในสิ้นปีนี้
รองปลัดกระทรวงสาธารณสุข เผย ได้รับการจัดสรรงบเงินกู้ 11,900 ล้านบาท จากสำนักงบประมาณแล้ว สำหรับเป็นค่าตอบแทนเสี่ยงภัย 11,516 ล้านบาท และค่าตอบแทนการฉีดวัคซีน 384 ล้านบาท เร่งจัดสรรให้หน่วยงานในสังกัด
รองปลัดกระทรวงสาธารณสุข เผย ได้รับการจัดสรรงบเงินกู้ 11,900 ล้านบาท จากสำนักงบประมาณแล้ว สำหรับเป็นค่าตอบแทนเสี่ยงภัย 11,516 ล้านบาท และค่าตอบแทนการฉีดวัคซีน 384 ล้านบาท เร่งจัดสรรให้หน่วยงานในสังกัด พร้อมกำชับให้เตรียมหลักฐานและเบิกจ่ายให้เสร็จภายในสิ้นปีนี้
วันนี้ (20 ตุลาคม 2565) นายแพทย์ทวีศิลป์ วิษณุโยธิน รักษาราชการแทนรองปลัดกระทรวงสาธารณสุข เปิดเผยถึงความคืบหน้าเรื่องเงินค่าตอบแทนเสี่ยงภัยบุคลากรสาธารณสุขที่ปฏิบัติงานในช่วงโควิด 19 ว่า กระทรวงสาธารณสุขได้รับการจัดสรรงบเงินกู้จากสำนักงบประมาณแล้ว เมื่อวันที่ 18 ตุลาคมที่ผ่านมา จำนวน 11,900.5247 ล้านบาท ประกอบด้วย 1.ค่าตอบแทนเสี่ยงภัย ช่วงเดือนตุลาคม 2564 - มิถุนายน 2565 วงเงิน 11,516.2933 ล้านบาท และ2.ค่าตอบแทนการฉีดวัคซีน งวดเดือนพฤศจิกายน - ธันวาคม 2564 วงเงิน 384.2314 ล้านบาท
นพ.ทวีศิลป์กล่าวต่อว่า ได้แจ้งหน่วยงานที่เกี่ยวข้องเร่งรัดจัดสรรงบฯ ดังกล่าวให้กับหน่วยงานในสังกัดกระทรวงสาธารณสุขแล้ว พร้อมทั้งกำชับให้หน่วยงานในพื้นที่จัดเตรียมเอกสารหลักฐานและเร่งรัดการเบิกจ่าย ให้แล้วเสร็จภายในวันที่ 31 ธันวาคม 2565 ตามระเบียบ พ.ร.บ.เงินกู้ฯ ต่อไป
************************************************** 20 ตุลาคม 2565
วันศุกร์ที่ 30 กันยายน 2565
สธ. เตรียมถ่ายโอน รพ.สต. ให้อบจ.ที่พร้อมรับทรัพย์สินและจ้างบุคลากรต่อ ไม่ให้กระทบบริการประชาชนและบุคลากรผู้ปฏิบัติงาน
กระทรวงสาธารณสุข มอบอำนาจสำนักงานสาธารณสุขจังหวัดในการลงนามถ่ายโอน รพ.สต. ไปยัง อบจ. ที่มีความพร้อมทั้งการรับครุภัณฑ์ เวชภัณฑ์ สินทรัพย์ ที่ดิน สิ่งก่อสร้าง และบุคลากร โดยเฉพาะพนักงานกระทรวงสาธารณสุขและลูกจ้างเงินบำรุง ประมาณ 9 พันคน
กระทรวงสาธารณสุข มอบอำนาจสำนักงานสาธารณสุขจังหวัดในการลงนามถ่ายโอน รพ.สต. ไปยัง อบจ. ที่มีความพร้อมทั้งการรับครุภัณฑ์ เวชภัณฑ์ สินทรัพย์ ที่ดิน สิ่งก่อสร้าง และบุคลากร โดยเฉพาะพนักงานกระทรวงสาธารณสุขและลูกจ้างเงินบำรุง ประมาณ 9 พันคน และทำMOU พัฒนางานต่างๆ ร่วมกัน พร้อมตั้งศูนย์ปฏิบัติการระดับจังหวัดติดตามดูแลการถ่ายโอน
วันนี้ (30 กันยายน 2565) นพ.สุระ วิเศษศักดิ์ รองปลัดกระทรวงสาธารณสุข กล่าวถึงความคืบหน้าการถ่ายโอนสถานีอนามัยเฉลิมพระเกียรติ 60 พรรษา นวมินทราชินี (สอน.) และโรงพยาบาลส่งเสริมสุขภาพตำบล (รพ.สต.) ไปให้กับองค์การบริหารส่วนจังหวัด (อบจ.) 49 แห่ง วันที่ 1 ตุลาคมนี้ ว่า กระทรวงสาธารณสุขเห็นด้วยกับแนวทางการกระจายอำนาจสู่ท้องถิ่น ที่จะมีการถ่ายโอน สอน.และ รพ.สต. ให้กับ อบจ. บริหารจัดการ โดยจะร่วมมือกับองค์กรปกครองส่วนท้องถิ่นไม่ให้เกิดผลกระทบต่อการดูแลสุขภาพประชาชน และดูแลบุคลากรด้านสาธารณสุขให้เกิดผลกระทบน้อยที่สุด หากเกิดข้อติดขัดในกระบวนการต่างๆ กระทรวงสาธารณสุขยินดีช่วยเหลือแก้ไขปัญหาเพื่อให้การถ่ายโอนเป็นไปด้วยความเรียบร้อย
นพ.สุระกล่าวต่อว่า นพ.โอภาส การย์กวินพงศ์ ปลัดกระทรวงสาธารณสุข จะทำหนังสือถึงนายแพทย์สาธารณสุขจังหวัด ในวันที่ 3 ตุลาคมนี้ มอบอำนาจในการถ่ายโอนภารกิจและอำนาจในการทำบันทึกข้อตกลงความร่วมมือ (MOU) ในการพัฒนาการดำเนินงานร่วมกับ อบจ. ซึ่งการถ่ายโอนจะดำเนินการได้เมื่อเอกสารต่างๆ มีความพร้อม ทั้งเอกสารด้านครุภัณฑ์ เวชภัณฑ์ สินทรัพย์ ที่ดิน สิ่งก่อสร้าง โดยเฉพาะบุคลากรที่เป็นพนักงานกระทรวงสาธารณสุขและลูกจ้างเงินบำรุง ประมาณ 9 พันคน ต้องให้ อบจ.ลงนามรับรองการจ้างต่อจากกระทรวงสาธารณสุขก่อน หากพร้อมครบทุกด้านแล้ว สสจ.สามารถลงนามถ่ายโอนได้ ส่วน อบจ. ที่ยังติดขัดเรื่องการจ้างบุคลากรกลุ่มนี้ กระทรวงสาธารณสุขจะต่อสัญญาจ้างและยังคงปฏิบัติงานต่อไปจนกว่าอบจ. จะดำเนินการเรื่องจ้างงานเรียบร้อย พร้อมลงนามถ่ายโอน จึงจะสิ้นสุดสัญญากับกระทรวงสาธารณสุข
นพ.สุระกล่าวต่อว่า สำหรับเรื่องการบริการด้านการรักษาพยาบาล ซึ่งต้องอยู่ภายใต้การดูแลของผู้ประกอบวิชาชีพเวชกรรม ในช่วงเปลี่ยนผ่านนี้ จะมีการสนับสนุน ยา เวชภัณฑ์ และจัดบริการลักษณะหน่วยแพทย์เคลื่อนที่ไปยัง รพ.สต.ที่ถ่ายโอนตามความเหมาะสม เพื่อไม่ให้เกิดผลกระทบกับประชาชน พร้อมทั้งให้สำนักงานสาธารณสุขจังหวัดตั้งศูนย์ปฏิบัติการติดตามการถ่ายโอน รพ.สต. เพื่อเป็นช่องทางรับข้อร้องเรียนจากประชาชน และแก้ไขปัญหาต่างๆ ให้การถ่ายโอนภารกิจครั้งนี้เป็นไปด้วยความเรียบร้อย
****************************************** 30 กันยายน 2565
วันพุธที่ 14 กันยายน 2565
รัฐทุ่ม 4 พันล้าน ดูแล HIV - เอดส์ หวั่นระบาดกลุ่มวัยรุ่น เปิดเว็บไซต์ standbyyou.info ให้คำปรึกษา - รับชุดตรวจเชื้อฟรี และเป็นความลับ
.....
รัฐบาลห่วงวัยรุ่นไทย หลังพบเยาวชนอายุ 15 – 24 ปี เสี่ยงติดโรคทางเพศสัมพันธ์สูงขึ้นต่อเนื่อง เร่งเดินหน้าตามเป้าหมายยุติปัญหาเอดส์ โดยปี 2566 เตรียมงบ 3,978 ล้านบาท เพื่อดูแลผู้ติดเชื้อ HIV และผู้ป่วยเอดส์ ครอบคลุมการรักษาด้วยยาต้านไวรัส การตรวจชันสูตรทางห้องปฏิบัติการ การตรวจคัดกรองและการตรวจยืนยันไวรัสตับอักเสบซี
.
พร้อมให้คำปรึกษาผ่านระบบออนไลน์ในเรื่อง HIV เอดส์และโรคติดต่อทางเพศสัมพันธ์ ประชาชนใช้บริการได้ทางไลน์ไอดี @Standbyyou และเว็บไซต์ standbyyou.info เพื่อค้นหาข้อมูลความรู้เกี่ยวกับโรค ทำแบบประเมินความเสี่ยง ขอรับคำปรึกษาจากแพทย์ผู้เชี่ยวชาญ และขอรับชุดตรวจ HIV ด้วยตนเอง ได้โดยง่าย ไม่มีค่าใช้จ่าย และเป็นความลับ
.
อ่านเพิ่มเติม คลิก >>https://www.thaigov.go.th/news/contents/details/59113
#ไทยคู่ฟ้า#ร่วมต้านโควิด19
-------------------
วันพฤหัสบดีที่ 3 พฤศจิกายน 2565
ปลัดกระทรวงวัฒนธรรมเป็นประธานในพิธีทำบุญตักบาตรเพื่อความเป็นสิริมงคล ประจำเดือนพฤศจิกายน 2565
ปลัดกระทรวงวัฒนธรรมเป็นประธานในพิธีทำบุญตักบาตรเพื่อความเป็นสิริมงคล ประจำเดือนพฤศจิกายน 2565
ปลัดกระทรวงวัฒนธรรมเป็นประธานในพิธีทำบุญตักบาตรเพื่อความเป็นสิริมงคล ประจำเดือนพฤศจิกายน 2565
เมื่อวันที่ 2 พฤศจิกายน 2565 นางยุพา ทวีวัฒนะกิจบวร ปลัดกระทรวงวัฒนธรรม เป็นประธานในพิธีทำบุญตักบาตรเพื่อความเป็นสิริมงคล ประจำเดือนพฤศจิกายน 2565 โดยมี นางยุถิกา อิศรางกูร ณ อยุธยา รองปลัดกระทรวงวัฒนธรรม นางโชติกา อัครกิจโสภากุล รองปลัดกระทรวงวัฒนธรรรม ผู้บริหาร ข้าราชการ และเจ้าหน้าที่กระทรวงวัฒนธรรมเข้าร่วม ณ ห้องโถง ชั้น 1 และบริเวณด้านหน้าอาคารวัฒนธรรมวิศิษฏ์ กระทรวงวัฒนธรรม
วันพุธที่ 12 ตุลาคม 2565
รัฐบาลพร้อมอพยพ ดูแลสัตว์ พื้นที่น้ำท่วม  ก. เกษตร จัดหน่วยงานบริการเคลื่อนที่เร็วสนับสนุนตลอด 24 ชั่วโมง
รัฐบาลพร้อมอพยพ ดูแลสัตว์ พื้นที่น้ำท่วม  ก. เกษตร จัดหน่วยงานบริการเคลื่อนที่เร็วสนับสนุนตลอด 24 ชั่วโมง
วันที่ 12 ตุลาคม 2565 รัฐบาลพร้อมอพยพ ดูแลสัตว์ พื้นที่น้ำท่วม ก. เกษตร จัดหน่วยงานบริการเคลื่อนที่เร็วสนับสนุนตลอด 24 ชั่วโมง
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า จากสถานการณ์ปริมาณน้ำฝนที่ตกหนัก ส่งผลให้หลายพื้นที่ได้รับผลกระทบเป็นวงกว้าง พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมกำชับส่วนราชการเร่งช่วยเหลือผู้ประสบอุทกภัย รวมถึงเคลื่อนย้ายคน สิ่งของ และสัตว์เลี้ยงไปในที่ปลอดภัย เน้นย้ำให้ดูแลอย่างใกล้ชิดเพื่อบรรเทาความเดือดร้อนในเบื้องต้น
สำหรับการดูแลพี่น้องเกษตรกรผู้เลี้ยงสัตว์ นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ได้จัดการช่วยเหลือแก่เกษตรอย่างเต็มที่อย่างเป็นระบบ โดยได้สั่งการให้กรมปศุสัตว์ตั้งวอร์รูม ทั้งส่วนกลางและทุกจังหวัดติดตามสถานการณ์ พร้อมเข้าช่วยเหลือเกษตรกรผู้เลี้ยงสัตว์ในพื้นที่น้ำท่วมได้ตลอดเวลา และที่ผ่านมาได้ปล่อยขบวนรถหญ้าอาหารสัตว์พระราชทานเพื่อสนับสนุนเสบียงอาหารสัตว์ไปช่วยเหลือเกษตรกร จัดส่งเจ้าหน้าที่สัตวแพทย์และสัตวบาลเข้าดูแลรักษาสุขภาพสัตว์ป่วยทั่วประเทศแล้ว พร้อมทั้งกำชับให้กรมปศุสัตว์จัดหน่วยงานบริการเคลื่อนที่เร็วสนับสนุนตลอด 24 ชั่วโมง โดยทันทีที่เกิดภัย เจ้าหน้าที่ของกรมปศุสัตว์ต้องเร่งเข้าไปให้ความช่วยเหลือให้เร็วที่สุด โดยบูรณาการประสานหน่วยงานของกรมปศุสัตว์และภาคีเครือข่ายในพื้นที่ให้ความช่วยเหลือเกษตรกรที่ได้รับผลกระทบอย่างเต็มที่ ตลอดจนเตรียมความพร้อมสำรวจความเสียหายของเกษตรกรเพื่อขอรับการชดเชย
"สำหรับสถานการณ์อุทกภัยที่เกิดขึ้นในครั้งนี้ พบว่า มีจำนวน 10 จังหวัด ที่ได้รับผลกระทบจากอุทกภัยดังกล่าว ได้แก่ ศรีสะเกษ ยโสธร นครราชสีมา สิงห์บุรี ร้อยเอ็ด สุรินทร์ อุบลราชธานี พิษณุโลก เชียงใหม่ และลพบุรี ซึ่งทางกรมปศุสัตว์ได้เข้าพื้นที่เพื่อให้การช่วยเหลือแล้ว สำหรับเกษตรกรผู้ประสบอุทกภัย ที่ต้องการรับการช่วยเหลือ สามารถติดต่อได้ที่ สำนักงานปศุสัตว์อำเภอ สำนักงานปศุสัตว์จังหวัด ศูนย์วิจัยและพัฒนาอาหารสัตว์ในพื้นที่ หรือติดต่อศูนย์อำนวยการป้องกันและแก้ไขปัญหาภัยพิบัติด้านปศุสัตว์ กรมปศุสัตว์ โทร 0 2653 4444 ต่อ 3315 หรือ ไปรษณีย์อิเล็กทรอนิกส์ : [emailprotected] หรือแจ้งข้อมูลในแอพพลิเคชั่น DLD 4.0 ที่สามารถดาวน์โหลดในโทรศัพท์มือถือได้ทุกระบบ เพื่อให้ความช่วยเหลือได้ทันที" นางสาวรัชดา กล่าว